Oʻquvchilarning fiziologiya va antropometriya holatiga baho berish orqali ularni sport turlariga yoʻnaltirish hamda sportni ommalashtirish chora-tadbirlari toʻgʻrisida
(resolution, 2025-07-17)

Oʻquvchilarning salomatligini mustahkamlash, kasalliklarning oldini olish, ularning fiziologiyasi va antropometriyasi holati asosida sport turlariga yoʻnaltirish hamda sogʻlom turmush tarzini targʻib qilish maqsadida Vazirlar Mahkamasi qaror qiladi: 1. Maktabgacha va maktab taʼlimi vazirligi, Sogʻliqni saqlash vazirligi hamda Sport vazirligining umumiy oʻrta taʼlim maktablarida oʻquvchilarni tibbiy koʻriklardan oʻtkazish jarayonida ularning fiziologiya va antropometriya holatiga baho berish orqali sport turiga boʻlgan qobiliyatini aniqlash va shu asosda ularni sportga yoʻnaltirish boʻyicha elektron tizimni yoʻlga qoʻyish toʻgʻrisidagi takliflari maʼqullansin. 2. Quyidagilar: Umumiy oʻrta taʼlim maktablari oʻquvchilarining fiziologik (oʻsmir rivojlanishi) va antropometrik (boʻy va vazn oʻlchovi) koʻrsatkichlari asosida yoʻnaltiriladigan sport turlari roʻyxati 1-ilovaga muvofiq; 2025 — 2030-yillarda oʻquvchilarni fiziologiya va antropometriya holatiga baho berish orqali sport turlariga yoʻnaltirish hamda sportni ommalashtirish boʻyicha chora-tadbirlar dasturi 2-ilovaga muvofiq tasdiqlansin. 3. Sogʻliqni saqlash vazirligi bir oy muddatda umumiy oʻrta taʼlim maktablari (keyingi oʻrinlarda — maktab) oʻquvchilari uchun fiziologik va antropometrik koʻrsatkichlarni tasdiqlasin. Bunda maktab oʻquvchilarining fiziologik va antropometrik koʻrsatkichlarini Jahon sogʻliqni saqlash tashkiloti tavsiyalari asosida ishlab chiqish inobatga olinsin. 4. Maktabgacha va maktab taʼlimi vazirligi hamda Raqamli texnologiyalar vazirligi 2025-yil 15-avgustga qadar oʻquvchilarning fiziologik va antropometrik koʻrsatkichlaridan kelib chiqqan holda, ularni sport turlariga yoʻnaltirish boʻyicha maʼlumotlarni oʻz ichiga olgan maxsus modulni Maktabgacha va maktab taʼlimi vazirligining Yagona elektron dasturida (keyingi oʻrinlarda — “ERP-maktab” axborot tizimi) ishga tushirsin. 5. Sogʻliqni saqlash vazirligi: 2025-yil 15-sentabrga qadar “Elektron sogʻliqni saqlash” axborot tizimi doirasida oʻquvchilarning fiziologik va antropometrik koʻrsatkichlari maʼlumotlarini shakllantirish imkoniyatini yaratsin hamda ushbu maʼlumotlarni “Elektron hukumat” tizimining idoralararo integratsiyalashuv platformasi orqali “ERP-maktab” axborot tizimiga integratsiya qilsin; oʻquvchilarni har yili bir marta har bir hududdagi koʻp tarmoqli markaziy poliklinikada chuqurlashtirilgan tibbiy koʻrikdan oʻtkazsin; 2025/2026 oʻquv yilidan boshlab har yili bir marta maktab hamshiralari uchun oʻquvchilarning fiziologik va antropometrik koʻrsatkichlarini aniqlash boʻyicha oʻquv-seminarlar tashkil etsin. 6. Sport vazirligi Maktabgacha va maktab taʼlimi vazirligi bilan birgalikda: bir oy muddatda har bir maktabda yakkakurash va jamoaviy olimpiya sport turlari boʻyicha kamida 1 tadan toʻgarak tashkil qilish maqsadida sport maktabidagi murabbiylarni maktablarning jismoniy tarbiya fani oʻqituvchilariga biriktirsin. Bunda oʻquvchilarning fiziologik va antropometrik koʻrsatkichlari asosida sport turlariga yoʻnaltirish ishlari jismoniy tarbiya fani oʻqituvchilari tomonidan amalga oshiriladi; 2025-yil 15-sentabrga qadar “ERP-maktab” axborot tizimidagi oʻquvchilarning sport turiga boʻlgan qiziqishlari boʻyicha maʼlumotlarni “Elektron hukumat” tizimining idoralararo integratsiyalashuv platformasi orqali Sport vazirligining “ERP-sport” axborot tizimiga integratsiya qilsin. Bunda integratsiya qilingan maʼlumotlar asosida sport turlari boʻyicha eng yaxshi koʻrsatkichga ega boʻlgan oʻquvchilar sport maktablariga yoʻnaltiriladi. 7. Belgilab qoʻyilsinki: Sogʻliqni saqlash vazirligi oʻquvchilarni tibbiy koʻrikdan oʻtkazish orqali ularning fiziologik va antropometrik koʻrsatkichlarini shakllantiradi hamda “Elektron sogʻliqni saqlash” axborot tizimiga kiritadi; Maktabgacha va maktab taʼlimi vazirligi Sport vazirligi bilan birgalikda “ERP-maktab” axborot tizimida oʻquvchilarning fiziologik va antropometrik koʻrsatkichlari asosida ularning sport turiga boʻlgan qiziqishlarini aniqlaydi va tizimda qayd etadi; Sport vazirligining “ERP-sport” axborot tizimida oʻquvchilar sport turlariga yoʻnaltiriladi hamda “ERP-maktab” axborot tizimiga integratsiya qilish orqali sport maktablariga yoʻllanma berish boʻyicha maʼlumotlar shakllantiriladi. 8. Maktabgacha va maktab taʼlimi vazirligi, Sport vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 9. Ushbu qarorning bajarilishini nazorat qilish Oʻzbekiston Respublikasi Bosh vaziri oʻrinbosari — Oila va xotin-qizlar qoʻmitasi raisi Z.B. Maxkamova, sogʻliqni saqlash vaziri A.A. Xudayarov hamda sport vaziri A.I. Ikramov zimmasiga yuklansin.